EKH มองผลงานครึ่งปีหลังโตแรง! รับผลบวกตรวจ “โควิด”-เปิดศูนย์โรคเฉพาะทาง
ผู้บริหาร EKH มองผลงานครึ่งปีหลังโตแรง! รับผลบวกตรวจ "โควิด"-เปิดศูนย์โรคเฉพาะทาง หนุนผู้ป่วยพุ่ง
ผู้บริหาร EKH มองผลงานครึ่งปีหลังโตแรง! รับผลบวกตรวจ "โควิด"-เปิดศูนย์โรคเฉพาะทาง หนุนผู้ป่วยพุ่ง
4 มิ.ย. 2564

นายแพทย์อำนาจ เอื้ออารีมิตร กรรมการและผู้อำนวยการโรงพยาบาล บริษัท เอกชัยการแพทย์ จำกัด (มหาชน) หรือ EKH เปิดเผยว่า ภาพรวมทิศทางธุรกิจของบริษัทฯ ในช่วงครึ่งปีหลัง เชื่อว่ามีโอกาสขยายตัวอย่างโดดเด่น  ทั้งรายได้และกำไร เนื่องจากยังได้รับปัจจัยบวกจากรายได้จากกิจการโรงพยาบาลเพิ่มขึ้นตามจำนวนผู้ป่วยนอก (OPD)  และผู้ป่วยใน (IPD) โดยได้รับปัจจัยสนับสนุนจากสถานการณ์การแพร่ระบาดของไวรัสโควิด-19  อีกทั้งจำนวนผู้เข้ารับการรักษาโควิดเพิ่มขึ้น
ขณะเดียวกัน บริษัทฯ ได้เปิดให้บริการรักษาโรคเฉพาะทางมากขึ้น  โดยที่ผ่านมาได้ขยายศูนย์กุมารเวช ศูนย์หูตาคอจมูก ศูนย์ทันตกรรม และในปีนี้จะมีการขยายศูนย์กายภาพบำบัด จึงทำให้มีขีดความสามารถในการรองรับการเข้ามาใช้บริการของคนไข้ได้เพิ่มมากขึ้น รวมถึงสามารถคุมต้นทุนค่าใช้จ่ายได้อย่างมีประสิทธิภาพ  และยังรุกขยายการเปิดบริการตรวจเชื้อโควิด-19 อย่างเข้มข้น ทั้งแบบ Drive Thru Covid-19  และ Delivery  ซึ่งสนับสนุนให้รายได้ และกำไรปรับตัวเพิ่มขึ้นอย่างมีศักยภาพ
“จากการที่บริษัทฯ เดินหน้ารุกขยายเปิดบริการตรวจเชื้อโควิด-19 อย่างเข้มข้น ประกอบกับการให้บริการทางการแพทย์ในด้านต่าง ๆ ยังสามารถเติบโตในเกณฑ์ที่น่าพอใจ และมีผู้ป่วย OPD และผู้ป่วย IPD เข้ามาใช้บริการอย่างต่อเนื่อง จึงเป็นสัญญาณบวกต่อภาพรวมธุรกิจในครึ่งปีหลังของ EKH ที่จะเติบโตอย่างโดดเด่น   จึงเชื่อมั่นว่าจะทำให้รายได้ปี 2564 เติบโตไม่ต่ำกว่า20% จากงวดเดียวกันปีก่อน” นายแพทย์อำนาจ กล่าวในที่สุด 